SPCG ผุดบ.ร่วมทุนในญี่ปุ่นทำ “Solar Farm” 5 โครงการ กำลังผลิต 66.9MW ใช้เงินลงทุน 235 ลบ.
SPCG ผุดบ.ร่วมทุนในญี่ปุ่นทำ “Solar Farm” 5 โครงการ กำลังผลิต 66.9 MW ใช้เงินลงทุน 235 ลบ.
12 มี.ค. 2562

บริษัท เอสพีซีจี จำกัด (มหาชน) หรือ SPCG เปิดเผยว่า บริษัทมีความประสงค์จะจัดตั้งบริษัทร่วมทุนในประเทศญี่ปุ่น เพื่อดำเนินการลงทุนในโครงการผลิตไฟฟ้าจากพลังงานแสงอาทิตย์ (Solar Farm) จำนวน 5 โครงการ กำลังการผลิตทั้งสิ้น 66.9 เมกะวัตต์ (MW) ซึ่งใช้เงินในการลงทุนประมาณ 235 ล้านบาท โดยมีแผนการลงทุนในปี 62 และคาดว่าจะแล้วเสร็จในปี 63-65
สำหรับบริษัทที่จะจัดตั้งใหม่ อยู่ภายใต้ชื่อ Sakura Solar Limited Liability Company โดยมีผู้ถือหุ้น ประกอบด้วย Kyocera Corporation, Japan (Kyocera) ถือหุ้น 49% ,Mitsubishi Research Institute, Inc. (MRI) ถือหุ้น 34% และ SPCG ถือหุ้น 17% เพื่อดำเนินโครงการโซลาร์ฟาร์ม 5 โครงการ ได้แก่ Kumamoto (1) Ichinomiya ขนาดกำลังการผลิต 1.9 เมกะวัตต์ , Kumamoto (1) Mashiki ขนาดกำลังการผลิต 1.5 เมกะวัตต์ ,Kumamoto Kurumagaeri ขนาดกำลังการผลิต 1.5 เมกะวัตต์ ,Kumamoto Minamata ขนาดกำลังการผลิต 24 เมกะวัตต์ และ Kyoto Watsuka ขนาดกำลังการผลิต 38 เมกะวัตต์